Interdissiplinêre en kreatiewe navorsingsprojek 2015-2016 byderhand.net
Projekleier: Franci Greyling
Byderhand is ŉ eksperimentele ruimte vir skryf en lees in nuwe kontekste, en besonder vir die ondersoek na die moontlikhede van plekspesifieke digitale literatuur. Die projek behels die ontwikkeling van multimodale tekste wat deur middel van draagbare digitale tegnologie op spesifieke plekke gelees kan word. Die digitale media maak dit moontlik om verskillende kunsvorms en media te kombineer, byvoorbeeld literatuur, beeldende kuns, video, tipografiese animasie, en klank- en musiek­opnames.
Byderhand 2015 is deel van die woordkunsprogram by Clover Aardklop Nasionale Kunstefees 2015 (6-10 Oktober, Potchefstroom) aangebied. Die projek is as ŉ interaktiewe leesfees bemark en het uit die volgende subprojekte bestaan: Tuinverse in die Botaniese Tuin (gedigte en kinderverse), Rusplekstories by die Boeke-Oase (kortverhale en kinderstories), Dwaalverhaal by die Hoër Tegniese Skool (tienerverhaal) en Taxistrips op die FNB-pendelroete (strokies). Al die werk vir Byderhand 2015 is spesiaal vir die projek geskep deur skrywers en kuns­tenaars met Potchefstroom-verbintenisse. Lesers het via QR-kodes met draagbare toestelle (selfone of tablette) toegang tot die werk gekry.
Die projek het die ATKV-Aartvark Prys vir Grensverskuiwende werk ontvang.
Byderhand is ŉ interdissiplinêre praktykgebaseerde kreatiewe en navorsingsprojek deur die Vakgroep Skryfkuns in die Skool vir Tale, Noordwes-Universiteit, Potchefstroom. Die projek word onderneem in die Navorsingseenheid Tale en Literatuur in die Suid-Afrikaanse Konteks, en vorm ook deel van die onderneming om digitale humaniora (digital humanities) aan die Noordwes-Universiteit te vestig.
Strijdom van der Merwe se totempale word in die Botaniese Tuin staan gemaak.
Skandeer die QR-kode
Leeservaring - Tuinverse
Dwaalverhaal: Die skrywer, Hans du Plessis, in gesprek met die produksiespan van die Dwaalverhaal
Jong lesers op die spoor van die dwaalverhaal.
Taxistrips: Khaya Mtshali (kunstenaar) en DJ Cloete (assistent)
Taxistrips: So maak mens
ATKV-Aartvark Prys vir Grensverskuiwende werk
Ontwerper: Gustaf Tempelhoff